Sólbjørg Jakobsen (LA), 2025-10-22:
Ja, jeg har en vedtagelsestekst, som jeg skal læse op på vegne af Danmarksdemokraterne, Liberal Alliance, Konservative og Dansk Folkeparti
: Forslag til vedtagelse »Folketinget konstaterer, at nye oplysninger rejser mistanke om, at den daværende regering gav urigtige oplysninger til offentligheden og Folketinget om forsøget på at genskabe de slettede sms'er, og mistanke om, at regeringen har politiseret embedsværket i en sådan grad, at danskernes tillid til myndighederne risikerer at lide et alvorligt knæk«.
Når man dykker ned i den her sag, bliver man forvirret.
I 2021 sagde Justitsministeriet, at alle de enheder, hvor sms'erne kunne være på, var blevet gennemgået.
Men nu hedder det ikke længere »gennemgået«, nu hedder det blot »overvejet«.
Samme år sagde statsministeren flere gange, at hun ville gøre alt for at få de her beskeder frem igen, og det samme har regeringen klart kommunikeret, altså at alle muligheder for at genskabe sms'erne var udtømte, og at FE og Center for Cybersikkerhed ikke ville have løst opgaven anderledes end politiet.
Men nu ved vi jo, at det ikke var sandt, og at der var andre metoder, metoder, som, når der bliver søgt indsigt i dem, lod vente på sig i 674 dage.
Hele forløbet efterlader os med flere spørgsmål end svar, forvirringen er total.
For hvordan skal vi vide, hvad der egentlig skete, når I skifter forklaring?
Hvordan giver det mening på den ene side at sige, at der ikke er noget som helst nyt i den her sag, når I alligevel ændrer ordlyd, så det passer ind med jeres nye oplysninger?
Desværre går mange af de spørgsmål, vi bliver efterladt med, på tilliden til vores myndigheder, eller rettere sagt tilliden til, at regeringen ikke blander sig i myndighedernes anbefalinger og vurderinger, og jeg ved godt, at statsministeren i går forsøgte at spinne det, som om det er farligt, når vi sår tvivl her, at det er os, som kritiserer politiseringen af embedsværket, som gør os skyldige i at skabe mistillid og splittelse.
Ja, men det er ikke efterretningstjenesterne, vi sår tvivl om.
Det er jer.
Som tidligere chefanalytiker i FE Jacob Kaarsbo udtaler, virker det, som om ledelserne i FE og PET er kommet for tæt på regeringen.
Enten er det bestillingsarbejde fra regeringens side, eller også forsøger ledelsen i efterretningstjenesterne selv at gøre det, regeringen vil have.
I flere tilfælde er der beslutninger, der er truffet ud af politiske hensyn og ikke ud fra et fagligt grundlag i efterretningstjenesterne.
Jeg må bare sige, at man skal være ufattelig naiv,
hvis ikke man bliver bekymret.
I den seneste tid har man kunnet læse en række anonyme medarbejdere i efterretningstjenesterne udtale sig til medierne.
De kalder det et coverup.
De mente, at det var så alvorligt, at det kunne ende som en selvstændig undersøgelseskommission, og derfor skrev de et notat, som skulle journaliseres og sikres som bevis for eftertiden om, at FE-ledelsens udtalelse, som der konstant refereres til, ikke var retvisende.
Altså, undskyld mig.
Jeg var målløs, og jeg vil gerne vide, for jeg fik ikke et klart svar: Mener statsministeren, at højt betroede medarbejdere i FE, som råber op, er konspirationsteoretikere?
Jeg har stadig ikke set svarene, men jeg synes faktisk, at regeringen nu står med en gylden mulighed.
I har kaldt det konspirationsteorier, usaglig klapjagt, frådende angreb, modbevis det.
I siger jo altid, at den, der ikke har noget at skjule, heller ikke har noget at frygte.
I står nu med muligheden for at vise, at I ikke har noget at skjule.
Vi står klar, danskerne står klar, vi vil så gerne høre jeres gode forklaring, hvis den findes.
Tak for ordet.